Alueellisia valtiontukia koskeviin suuntaviivoihin tehtävät muutokset (ETA:n kannalta merkityksellinen teksti)



Virallinen lehti nro C 258 , 09/09/2000 s. 0005 - 0005



Alueellisia valtiontukia koskeviin suuntaviivoihin tehtävät muutokset (2000/C 258/06) (ETA:n kannalta merkityksellinen teksti) Muutetaan alueellisia valtiontukia koskevien suuntaviivojen(1) 3.10.4, 4.15, 4.16 ja 4.17 kohta seuraavasti: "3.10.4 Harvaanasutut ja syrjäisimät alueet: - edellä 3.9 kohdassa mainitun kutakin jäsenvaltiota koskevan enimmäiskattavuuden asettamissa rajoissa kyseistä poikkeusta voidaan myös soveltaa alueisiin, joiden väestötiheys on pienempi kuin 12,5 asukasta/km2 (19), ja syrjäisimpiin alueisiin. Toimintatuki 4.15 Yrityksen juoksevien kustannusten alentamiseen tarkoitetut aluetuet (toimintatuet) ovat periaatteessa kiellettyjä. Poikkeuksellisesti tämäntyyppisiä tukia voidaan kuitenkin sallia alueilla, joihin sovelletaan 87(2) artiklan 3 kohdan a alakohdan poikkeusta edellyttäen, että tuki edistää alueellista kehitystä, myöntäminen on perusteltua tuen laadun vuoksi ja että tuen taso on suhteessa niihin haittoihin, joita sillä pyritään lievittämään (36). Toimintatukien on oltava ajallisesti rajoitettuja ja alenevia. 4.16 Jäljempänä esitettyjen edellytysten täyttyessä voidaan poikkeuksellisesti hyväksyä toimintatuet, jotka eivät ole sekä alenevia että ajallisesti rajoitettuja. 4.16.1 Perustamissopimuksen 87 artiklan 3 kohdan a ja c alakohdan poikkeuksen soveltamisalaan kuuluville syrjäisimmille alueille tai joko 87 artiklan 3 kohdan a alakohdan tai 87 artiklan 3 kohdan c alakohdan mukaisille 3.10.4 kohdassa mainitut perusteet täyttäville harvaanasutuille alueille voidaan myöntää tukia, lisäkuljetuskustannusten osittaiseen korvaamiseen (37) erityisedellytyksiä noudattaen (38). Jäsenvaltion on osoitettava mainittujen lisäkustannusten olemassaolo ja arvioitava niiden suuruus. 4.16.2 Lisäksi perustamissopimuksen 87 artiklan 3 kohdan a ja c alakohdan poikkeuksen soveltamisalaan kuuluville syrjäisimmille alueille voidaan myöntää tukia, jotka eivät ole sekä alenevia että ajallisesti rajoitettuja, jos niillä korvataan taloudellisen toiminnan harjoittamisen lisäkustannuksia, jotka aiheutuvat perustamissopimuksen 299 artiklan 2 kohdassa mainituista pysyvistä tekijöistä, joilla on yhteisvaikutuksia ja jotka haittaavat suuresti näiden alueiden kehitystä (syrjäinen sijainti, saaristoluonne, pieni koko, vaikea pinnanmuodostus ja ilmasto sekä taloudellinen riippuvuus muutamista harvoista tuotteista). Jäsenvaltion on arvioitava lisäkustannusten suuruus ja osoitettava yhteys perustamissopimuksen 299 artiklan 2 kohdassa mainittuihin tekijöihin. Suunnitellut tuet on voitava perustella alueellisen kehityksen edistämisellä ja tuen laadulla. Tuen tason on oltava suhteessa niihin lisäkustannuksiin, joita sillä pyritään korvaamaan. Lisäkustannusten korvauksen suuruutta tarkastellaan lisäksi alueella saavutetun kehityksen perusteella. Komissio hyväksyy kyseiset tuet tietyksi ajaksi (joka päättyy viimeistään hyväksymishetkellä sovellettavien aluetukikarttojen voimassaoloajan päättyessä), jotta tuen taso voidaan arvioida uudelleen säännöllisesti ja jotta varmistetaan, että tuet soveltuvat pitkällä aikavälillä kyseisen alueen tilanteeseen. 4.17 Jäsenvaltioiden välisen viennin edistämiseen tarkoitetut toimintatuet (39), ovat kiellettyjä." Komissio soveltaa näitä muutoksia siitä päivästä, jona päätös on annettu tiedoksi jäsenvaltioille, uusiin valtiontukea koskeviin tiedonantoihin ja niihin tiedonantoihin, joista se ei kyseiseen päivään mennessä ole vielä päättänyt. Kaikkea neuvoston asetuksen (EY) N:o 659/1999(3) 1 artiklan f alakohdassa tarkoitettua sääntöjenvastaista tukea arvioidaan tuen myöntämishetken sääntöjen ja suuntaviivojen mukaisesti. (1) EYVL C 74, 10.3.1998, s. 9. (2) Numerointi on Amsterdamin sopimuksen mukainen. (3) EYVL L 83, 27.3.1999, s. 1.